Pobifo revüü
"Pobifo revüü" oli Eesti Raadio muusikasaadete sari aastatel 1968–1969. Pealkiri oli lühend sõnadest "pop-, biit- ja folk-biitmuusika". Esimene 25-minutine saade oli eetris Vikerraadios kolmapäeval, 22. mail kell 18.35. Artistide Sheila, Hugues Aufray, Les Mistigris ja Johnny Hallyday laulude näiteil anti ülevaade prantsuse pop- ja biitmuusikast. Algul üle kahe nädala eetris olnud saated hakkasid alates 31. juulist toimuma igal kolmapäeval. Ühtekokku tehti 1968. aastal 27 saadet. Saatejuht oli Jüri Lina ja toimetaja Jüri Roomere.